  Виталий Пронин «Удмуртия» издательствоын потэм «Секреты удмуртских мастеров» книга (12+) тодматэ удмурт калык искусствоен но киужъёсын. Выль книгалэн вылызКнига чеберлэсь но чебер пӧрмиз. Сое ог 3 ар ӵоже дасяз бадӟым коллектив: туспуктӥсьёс, дизайнеръёс, люказ издательствоысь валтӥсь редактор Георгий Грязев. Проектлэн кивалтӥсез, издательстволэн директорез Юрий Кузнецов тау каре «Айкай» театрлы, Брангуртысь песянайёслы, «Шаркан трикотаж» огазеяськонлы, «Лудорвай» музейлы, Калык творчествоя элькун коркалы, Туризмъя но киужъёсъя элькун центрлы. Таӵе мылысь-кыдысь юрттӥськисьёстэк та быдӟа ужмы ӧй пӧрмысал, шуэ Юрий Васильевич. — Та книга издательствомылы 100 ар тырмонлы сӥзем ужрадъёслы, изданиослы чебер йылпумъян луиз. Оскиськом, таӵе бадӟым ужмы даурлы кылёз. Книгамес чакласькомы калыккуспо конкурсъёсын возьматыны, одно ик пыриськомы Москваын Красной площадьын ортчылӥсь фестивале, — вера Ю. Кузнецов. «Секреты удмуртских мастеров» возьматэ, кызьы калык киужъёс но искусство воштӥськизы 19-тӥ даурысен 21-тӥ даурлэн кутсконозяз. Удмурт юртъерен, кеносэн, дӥськутэн, уксётӥрлыкен, куиськонэн но трос мукетыныз тодмато яркыт туспуктэмъёс, тодосчиослэн статьяоссы. Уйпал но лымшор удмуртъёслэн но бесерманъёслэн аспӧртэмлыкъёссы но возьматэмын. Бадӟым саклык висъямын туала вакытэ азинскись киужъёслы, шаерысьтымы кибашлыослы. Издание возьматэ: калык киужъёсын тунсыкъяськон али будэ. Кылсярысь, пу вышкыосты берло дыре ӵемгес лэсьяны кутскизы. Калык инкуазь сярысь сюлмаськыны ӧдъяз, экологиез утисьёс инкуазь материалъёслэсь арбериосты вылӥ дунъяло. Берлоез та выллем издание потӥз вал «Удмуртия» издательствоын 1988-тӥ арын (авторез Константин Климов). «Удмуртское народное искусство» книгаысь куд-ог туспуктэмъёс выль издание но выжизы. Со понна издательстволэн архивысьтыз слайдъёсты рос-прос выльдӥзы. — Киужъёс пыр возьматэмын удмурт калыклэн лул-сюлмыз, ассэ шӧдонэз, историез. Соин та удысэз син азьын возёно. Киужъёслы сӥзем книгаос одно ик луозы на. Малпаськомы нимаз ёросъёсысь дӥськутлы сӥзем альбомъёс поттыны. Удмуртъёслэн дӥсьсы туж узыр. «Секреты удмуртских мастеров» книгалэн вылбамаз — Татарстанысь Балтач ёросысь сюан дэремен нылаш. Со кияз лянэс возе. Таӵе дӥсез юромо пуктӥм: удмурт дӥсь шуыку, син азе Брангуртысь песянайёслэн дэремъёссы гинэ медаз пуксе. Книгаен тодматскон ортчоз Ижысь Эшъяськон юртын март толэзе. Татын ик удмурт дӥсен дефиле, киужъёсын адӟытон радъяськозы. Виктория Крамова  